Előkészítés/programozás — A közvetlen és a megosztott irányítás közötti kumulatív finanszírozás a művelet ugyanazon kiadásai tekintetében lehetséges, feltéve, hogy egyedi intézkedéseket hoznak a közös rendelkezésekről szóló rendelet 63. cikke (9) bekezdésének és a költségvetési rendelet 191. cikke (3) bekezdésének való megfelelés biztosítására. A programhatóságoknak különös figyelmet kell fordítaniuk a közös rendelkezésekről szóló rendelet 63. cikke (9) bekezdésének és a költségvetési rendelet 191. cikke (3) bekezdésének alábbi értelmezésére, és a kumulatív finanszírozást az alábbi gyakorlati lépéseknek megfelelően kell végrehajtaniuk. — A közös rendelkezésekről szóló rendelet 63. cikke (9) bekezdésének első albekezdése a közös rendelkezésekről szóló rendelet szerinti kettős kiadásigazoló nyilatkozat tilalmát írja elő, és kimondja, hogy ugyanaz a kiadási tétel csak egyetlen uniós finanszírozási eszköz keretében téríthető vissza, és ugyanazon kiadási tételhez kapcsolódóan nem állhat fenn kettős uniós finanszírozás. A kettős kiadásigazoló nyilatkozat tilalma az irányító hatóság által a Bizottsághoz benyújtott kifizetési kérelemben bejelentett kiadásokra vonatkozik, nem pedig egy adott művelet kedvezményezettje által a nemzeti hatóságokhoz benyújtott kifizetési kérelemre. — Ez a rendelkezés megfelel a költségvetési rendelet 191. cikke (3) bekezdésének. Mindazonáltal a költségvetési rendelet lehetővé teszi az uniós költségvetésből származó támogatások halmozott odaítélését, amennyiben azt az alap-jogiaktusok engedélyezik. A 2021–2027-es időszakra vonatkozó többéves pénzügyi keret esetében a legtöbb alap-jogiaktus – beleértve a Horizont Európát is – lehetővé teszi a vissza nem térítendő támogatások halmozását, feltéve, hogy azok nem jelentik az elszámolható költségek több mint 100 %-ának visszatérítését. — Az irányító hatóság a kohéziós politikai programban jelezheti a kumulatív finanszírozás engedélyezésére irányuló szándékát és azokat a területeket, amelyeken az ilyen finanszírozás előnyökkel járna. Még ha a program nem is hivatkozik erre a mechanizmusra, a kumulatív finanszírozás akkor is alkalmazható, ha a műveletek összhangban vannak a program prioritásaival. — Az irányító hatóságok és a Bizottság szolgálatai/a támogatást nyújtó hatóság (a szóban forgó, közvetlenül irányított uniós program esetében) ezt követően megállapodhatnak összehangolt pályázati felhívások kiírásában. Ezeket a felhívásokat: — az irányító hatóságok és a Bizottság szolgálatai/a támogatást nyújtó hatóság által összehangoltan, és ideális esetben egyidejűleg kell elindítani, — úgy kell megszövegezni, hogy utalást tartalmazzanak arra, hogy ha a pályázó úgy dönt, hogy mindkét eszköz felhívására pályázatot nyújt be, és mindkét pályázat elfogadásra kerül, akkor a projekt kumulatív finanszírozásban részesülhet (azaz mindkét eszközből támogatást kaphat), — úgy kell megszövegezni, hogy utalást tartalmazzanak arra, hogy minden egyes támogatás esetében be kell tartani az alkalmazandó eljárásokat és támogathatósági szabályokat, — úgy kell megszövegezni, hogy tartalmazzák a következő három forgatókönyvben alkalmazandó finanszírozási arányokat és feltételeket: i. ha a pályázó úgy dönt, hogy mindkét eszköz felhívására pályázatot nyújt be, és mindkét pályázatot elfogadják; ii. ha a pályázó úgy dönt, hogy mindkét eszköz felhívására pályázatot nyújt be, de csak az egyik pályázatot fogadják el; iii. ha a pályázó úgy dönt, hogy a kettő közül csak az egyik eszköz felhívására nyújt be pályázatot. Ezenkívül a felhívásokban fel kell tüntetni a következőket: — a támogathatósági szabályokat (a finanszírozási forrástól függően két külön támogathatósági szabályrendszer létezhet), a költségtámogathatósági időszakot, a projekt időtartamát, a beszámolási időszakokat, a két támogatás jóváhagyásának határidejét (az érintett irányító hatóságoknak, illetve – közvetlenül irányított uniós program esetében a támogatást nyújtó hatóságnak – előzetesen össze kell hangolnia a határidőket), — a két eszköz keretében (a vonatkozó jogszabályok szerint) alkalmazandó finanszírozási arányokat. A kombinált finanszírozási arányok nem haladhatják meg az elszámolható költségek 100 %-át, és meg kell felelniük az állami támogatási szabályoknak, — a pályázók által benyújtott pályázat tartalmát (további információk alább, „A támogatás elosztása” című részben találhatók).

A támogatás elosztása — A pályázatoknak tartalmazniuk kell mindazokat az elemeket, amelyeket az irányító hatóság és a közvetlenül irányított uniós program támogatást nyújtó hatósága saját kiválasztási eljárásai során értékel. — A pályázatok kiválasztása és értékelése felhívásonként külön-külön, az egyes eszközök mechanizmusainak és szabályainak megfelelően történik. — Az egyik felhívás keretében történő kiválasztás nem garantálja, hogy a pályázat másik felhívás szerint is kiválasztásra kerül. — A pályázatokban fel kell tüntetni, hogy a pályázó a másik eszköz szerinti felhívásra is jelentkezik-e. Ha a válasz „igen”, akkor a finanszírozási eszközök hatékony összehangolásának szükségessége azt jelenti, hogy a pályázatban fel kell tüntetni azt is, hogy a pályázó folytatni kívánja-e a potenciálisan társfinanszírozott projektet, ha a projektet i. kizárólag az irányító hatóság választja ki, vagy ii. a közvetlenül irányított uniós program keretében csak a támogatást nyújtó hatóság választja ki. — Ha csak az egyik pályázat sikeres, a felelős hatóság (az irányító hatóság, illetve a közvetlen irányítású támogatás esetében felelős, támogatást nyújtó hatóság) az adott alap/eszköz szabályaival összhangban támogatási megállapodást köt a kedvezményezettel. Például, ha a megállapodást az irányító hatósággal kötötték (a kohéziós politikai program keretében nyújtott támogatásra vonatkozóan), a közös rendelkezésekről szóló rendeletet és az uniós állami támogatási szabályokat kell alkalmazni, és létre kell hozni a támogatás feltételeit meghatározó dokumentumot. — Ha mindkét felhívás esetében benyújtottak pályázatot, és mindkettőt el is fogadták, úgy a kedvezményezettnek két külön támogatási megállapodást kell kötnie: az egyiket az irányító hatósággal, amely az ún. támogatási feltételeket meghatározó dokumentum, a másikat pedig a közvetlenül irányított uniós program tekintetében a támogatást nyújtó hatósággal. Mindegyik támogatási megállapodásnak i. meg kell határoznia az adott alap/eszköz alkalmazandó szabályait, valamint ii. utalnia kell a másik vissza nem térítendő támogatásra. A közvetlenül irányított uniós program keretében kötött támogatási megállapodást az adatlapon (a támogatás előkészítése vagy a támogatás módosítása során) „szinergiatevékenységként” kell megjelölni, és aktiválni kell a megfelelő opcionális rendelkezéseket. — Az érintett hatóságoknak (az irányító hatóságoknak, illetve a közvetlenül irányított programok esetében a támogatást nyújtó hatóságoknak) biztosítaniuk kell, hogy a művelet szintjén alkalmazott kombinált finanszírozási arányok ne haladják meg az elszámolható költségek 100 %-át. — Megosztott irányítás esetén az adott művelet szintjén alkalmazott finanszírozási arány és az adott prioritás szintjén alkalmazott társfinanszírozási arány eltérő lehet. A szinergiatevékenységeknél figyelembe kell venni a prioritási szintű társfinanszírozási arányt, de a közvetlenül irányított program finanszírozási arányával való egyeztetés céljából végső soron a támogatási feltételeket meghatározó dokumentumban szereplő műveleti szintű finanszírozási arányt kell alkalmazni, biztosítva, hogy az uniós költségvetés legfeljebb 100 %-ot fedezzen.